Țigări de contrabandă în valoare de aproape 10.000 de lei confiscate de la un afacerist rădăuțean
La data de 29 martie polițiștii din cadrul Serviciul de Investigare a Criminalității Economice – IPJ Suceava au desfăşurat o acțiune pe linia combaterii traficului ilicit cu ţigarete de provenienţă extracomunitară pe raza municipiului Rădăuți. Cu această ocazie, în jurul orelor 10:50, a fost depistat un bărbat care desfășura activități de comerț la unul din chioșcurile aparținând unității economice pe care o administrează, acesta fiind amplasat în Bazarul din Rădăuți. Astfel, în urma verificărilor și activităților desfășurate la fața locului, în două spații de depozitare situate în proximitatea chioșcului, au fost identificate mai multe pachete cu țigarete, în urma inventarierii rezultând cantitatea totală de 10.980 buc. țigarete de proveniență extra comunitară și netimbrate, în valoare de cca. 9.300 lei, care au fost ridicate în vederea continuării cercetărilor. În cauză s-a întocmit dosar penal cu privire la săvârșirea infracțiunii de "contrabandă", faptă prev. și ped. de art. 270, alin. 3 din Lg. 86/2006 privind Codul Vamal al României, cu modificările și completările ulterioare, urmând a se dispune procedural prin Parchetul de pe lângă Judecătoria Rădăuți.